મંદિર સાર્વજનિક સ્થળ ખરું. ભગવાનના દર્શન તો નહીં જ, પૂજારીના કહેવા પ્રમાણે પૂજા-પદ્ધતિ, મૂર્તિસ્નાન, અલંકાર-આભૂષણ-વસ્ત્ર ધરાવવાં કે દર્શન, આ પૂજારીના અધિકારમાં છે. તેમણે સ્વસ્થતાપૂર્વક કહ્યું, મંદિરના નિયમો વિરુદ્ધ અનધિકૃત મહિલા પ્રવેશ થશે તો મંદિરના કપાટ બંધ કરીશું. આ બાબતે ત્રાવણકોર દેવસ્થાનમ્ બોર્ડ કે રાજ્ય સરકાર કે અન્ય કોઈની જોહુકમી ચાલે કે નહીં તે અધ્યાહાર રાખીએ તો પણ મંદિર પરિસરમાં ગણપતિ, શંકર તથા મા ભગવતીની પણ મૂર્તિઓ છે. આસપાસના થોડાંક મંદિરોમાં પરંપરાગત માત્ર મહિલાઓને જ પ્રવેશ છે, પુરુષોને નહીં. ઠેક ૧૧મી સદી, એટલે સૈકાઓથી ચાલતી પ્રથામાં ભગવાન અયપ્પાનું આ ‘બ્રહ્મચારી’ સ્વરૂપ છે. આસ્થા પ્રમાણે તેના દર્શને જતા ભક્તો, ૪૧ દિવસ બ્રહ્મચર્ય પાળી, શુદ્ધ-સાત્વીક-શાકાહારી ભોજન લઈ અન્ય શારીરિક તપ કરી, તુલસી-દ્રાક્ષ માળા ધારણ કરી, ત્રણ જુદા રૂટ દ્વારા ૬૧ કિ.મી., ૮ કિ.મી. કે ૧૨ કિ.મી. પગપાળા પેરિયાર ટાઈગર રિઝર્વના ગીચ જંગલમાં આવેલ આ મંદિરની યાત્રા કરે જેમાં તેમના કુટુંબીજનો દીકરી-પત્ની-મા સહિત સૌનો સંપૂર્ણ સહકાર અને ધાર્મિક અનુષ્ઠાન સિદ્ધ કર્યાની ભાવના પ્રતિબિંબિત છે. આમેય સનાતન ધર્મીઓમાં, મુર્તિની પ્રાણ-પ્રતિષ્ઠા થાય એટલે ભક્તો એ પથ્થર કે પંચધાતુની મૂર્તિમાં સ્વયં ભગવાનનાં જ દર્શન કરે છે. ભૂતનાથ ઉપાખ્યાન આધારિત આ સ્થળ શબરીમાળાનું મહાત્મ્ય ઓછામાં ઓછું ૧૮૦૦ વર્ષ જુનું છે. ૧૯૫૦માં ક્રિશ્ર્ચિયનો દ્વારા પથ્થરની એ મૂર્તિની તોડફોડ કરાતાં પંચધાતુની આ મૂર્તિ, પાંડલમ કુટુંબનો બાળબ્રહ્મચારી કુંવર જે સમાધીસ્થ થઈ ઇશ્ર્વરત્વ પામ્યો તેને અવતાર ગણી આ મંદિર બન્યું છે. મકરસંક્રાતિ એ મહાવિષ્ણુ સંક્રાંતિએ જ લાંબા સમય માટે ખુલતું આ મંદિર, મલયાલમ માસ પ્રમાણે જ પ્રથમ પાંચ દિવસ ખૂલે છે.